Încă un control al OPC!

MAMAIA. Resturi de mâncare RECUPERATE din farfurii şi repuse la vânzare?! Patronul de la Balans: „Ştii al cui fin sunt eu?!”

În ultimele săptămâni, comisarii Oficiului pentru Protecţia Consumatorului Constanţa au făcut „prăpăd” în rândul agenţilor economici care încalcă normele de igienă în materie de alimentaţie publică! Acţiunile în forţă se doresc a fi un exemplu pentru comercianţi, care trebuie să priceapă că nu este de glumă cu sănătatea oamenilor!

Miercuri noaptea, comisarii CJPC au fost angrenaţi într-o nouă „razie”, de data aceasta în staţiunea Mamaia, unde au fost inspectate nu mai puţin de 23 de terase. Una dintre terasele verificate a fost Balans. Aici, reprezentanţii CJPC au găsit carne care părea a fi adunată din alte farfurii, iar intenţia părea a fi aceea de a fi repusă la vânzare.

„Am suspendat activitatea până la remedierea deficiențelor la trei unități și am dat amenzi totalizând peste 70.000 de lei la restul. Am întâlnit situații de neimaginat în Mamaia. Pentru exemplificare, la restaurantul Balans, am identificat în bucătărie un vas din inox în care patronul a declarat că se găsește materie primă pentru prepararea mâncării sub formă de piepți de pui. În realitate erau piepți de pui în diverse stadii fizice: unul era într-adevăr crud, altul fiert, unul prăjit în ulei și unul făcut la grătar ... plus o jumătate de bucată. Am solicitat perechea dar nu putut să o prezinte. Eu am opinat că acestea sunt resturi alimentare recuperate de la mese, mai ales că geamul de aerisire al bucătărie era deschis către zona de debarasare”, a declarat Horia Constantinescu, şeful CJPC, pentru Agerpres.

Însă, asta nu este tot! Vizita la restaurantul Balans s-a lăsat şi cu ameninţări, din câte susţin surse din cadrul Comisariatului pentru Protecţia Consumatorilor! „Ştii al cui fin sunt eu? O să vedeţi voi ce păţiţi!” – ar fi urlat patronul restaurantului la comisarii CJPC. “Obişnuiţi” deja cu astfel de manifestări, reprezentanţii CJPC şi-au continuat verificările.

De precizat că patronul localului Balans din zona Casino Mamaia este Ştefan Ciprian Dumbravă.

C.C., R.C.